# **OBAVIJEST O NAGRADI GRADA SAMOBORA**

S ponosom vas obavještavamo kako je Udruga osoba s invaliditetom Sinergija Samobor dobitnik nagrade Grada Samobora za 2020. godinu.

Na natječaj za dodjelu Nagrada Grada Samobora stiglo je 13 prijedloga, a Udruga je osvojila nagradu u kategoriji C: Nagrada Grada Samobora - javna priznanja.

Nagradu će na svečanoj sjednici Gradskog vijeća povodom Dana Grada Samobora sutra 17. listopada preuzeti predsjednik Udruge Viktor Jozić.

Termin „osobe s invaliditetom u različitim se državama interpretira na različite načine. Konvencija o pravima osoba s invaliditetom, donesena 2006. godine, invaliditet definira kao uzajamno djelovanje oštećenja osobe i sredine u kojoj živi. Republika Hrvatska tu je Konvenciju potpisala i ratificirala 2007. godine. Autori su Konvencije, a što proizlazi iz same definicije invaliditeta, zauzeli stav kako je društvo to koje svojom neprilagođenošću stvara invaliditet, ali ga isto tako kroz tehničke prilagodbe prostora, osiguranje pomagala i drugih oblika podrške može ukloniti. Vođeni upravo ovom mišlju, entuzijasti pod vodstvom gospodina Damira Perušeka i gospođe Vesne Lisec osnivaju 1995. godine Udrugu invalida Grada Samobora i Općine Sveta Nedelja. Udruga je osnovana u cilju promicanja, razvitka, zaštite i unapređenja djece s teškoćama u razvoju, invalida rada, mladih s teškoćama u razvoju, osoba s cerebralnom i dječjom paralizom, osoba s mentalnom retardacijom, osoba s mišićnom distrofijom, osoba s multiplom sklerozom, osoba s miastenijom gravis, osoba s amputacijom, osoba s paraplegijom/tetraplegijom, osoba s transplantiranim organima,osoba s invaliditetom, osoba s intelektualnim teškoćama, osoba starije životne dobi, roditelja djece s teškoćama u razvoju, slijepih i slabovidnih osoba, volontera, žena s invaliditetom i ostalih osoba s invaliditetom. Udruga, sukladno ciljevima Udruge, djeluje na području demokratske političke kulture, gospodarstva, kulture i umjetnosti, zaštite ljudskih prava, međunarodne suradnje, obrazovanja, znanosti i istraživanja, socijalne djelatnosti, zaštite zdravlja i zaštite okoliša i prirode.

U proteklih 25 godina djelovanja Udruga provodi razne projekte kako bi život osobama s invaliditetom učinila lakšim, a usluge dostupnijima. Provođeni su tako razni projekti kreativno – likovnih radionica kojima se postigla inkluzija osoba s invaliditetom u društvu kao i poticala socijalizacija najranjivijih skupina društva. U 25 godina postojanja, Udruga je mijenjala nazive ali bit postojanja, odnosno osnivanja ostao je isti – učiniti sve što je u našoj moći kako bi djeca i osobe s invaliditetom od teške životne situacije izvukla najviše. 2020. godine Udruga osoba s invaliditetom mijenja naziv u Udruga osoba s invaliditetom Sinergija Samobor. Cilj je promjene naziva postići prepoznatljivost Udruge čijih je članova u trenutku pisanja ovoga prijedloga 964. Udruga osoba s invaliditetom Sinergija Samobor inkluzivnim pristupom omogućuje djeci i osobama s invaliditetom da od najranijeg doba budu uključena u svakodnevni društveni život kako bi se djeca i osobe s različitim stupnjevima i vrstama invaliditeta socijalizirala te razvila samopouzdanje i samopoštovanje.

Razvojem socijalnog modela napušten je prijašnji medicinski model koji je bio usmjeren na oštećenje osobe. Nasuprot tome socijalni model kojeg zagovara Udruga osoba s invalditetom Sinergija, polazi od teze da problem leži u društvu koje nije prilagođeno osobama s invaliditetom zbog čega im je otežano funkcioniranje, osobito pristup obrazovanju i zapošljavanju.Udruga zapošljava 16 osobnih asistenata kako bi se osobama s najtežim stupnjem invaliditeta omogućila pomoć u obavljanju svakodnevnih aktivnosti. Šestero asistenata zaposleno je preko Europskog socijalnog fonda, dok ih je desetero zaposleno preko projekta Ministarstva rada, mirovinskog sustava, obitelji i socijalne politike. Od 1995.- 2000. godine Udruga intenzivno radi na promicanju i pravnoj zaštiti osoba s invaliditetom. Na mjesečnoj raznini, Udruga osoba s invaliditetom Sinegija Samobor izdaje Biltene kako bi članovi Udruge u svakom trenutku bili informirani o svojim pravima, događajima i ostalim informativnim segmentima lokalne zajednice.

Smatramo da svojim djelovanjem, društvenim angažmanom i svakodnevnom borbom za boljitak prava osoba s invaliditetom zaslužujemo Nagradu Grada Samobora kako bi u ovim teškim vremenima, kada su upravo osobe s invaliditetom najugroženija socijalna skupina dobili dodatan polet i vjetar u leđa koji će nam omogućiti dodatnu motivaciju i elan za daljnji razvitak. Nadalje, važno je napomenuti kako Udruga ove, 2020., godine slavi 25 godina od osnivanja, postojanja i djelovanja te je ova nagrada divan pečat dosadašnjeg rada.